Návrh na doplnenie použitia majetku Fondu národného majetku SR v prospech 
miest a obcí ako náhrady za vybudované plynárenské zariadenia 
a návrh zmeny uznesenia vlády SR č. 446 z 25. apríla 2002

Vláda Slovenskej republiky dňa 25. apríla 2002 prerokovala materiál, ktorý predložila ministerka pre správu a privatizáciu národného majetku, "Návrh na rozdelenie príjmov z privatizácie 49 % podielu majetkovej účasti Fondu národného majetku SR na podnikaní spoločnosti Slovenský plynárenský priemysel, a.s. Bratislava", pričom prijala uznesenie vlády č.446/2002.  

V bode A.4. uznesenia č. 446/2002 vláda súhlasila s použitím majetku Fondu národného majetku SR v súlade s § 28 ods. 3 písm. b) bod 11 zákona č. 92/1991 Zb. v znení neskorších predpisov vo výške 4,073 mld. Sk v prospech miest a obcí ako náhradu časti nákladov za plynárenské zariadenia podľa zoznamu spracovaného Ministerstvom hospodárstva SR, ktoré sa použijú na zníženie ich zadĺženosti voči peňažným ústavom a dodávateľom energií.

Dňa 26. júna 2002 vláda Slovenskej republiky zobrala na vedomie "Návrh mechanizmu uvoľňovania prostriedkov v prospech miest a obcí ako náhrady za vybudované plynárenské zariadenia a uvoľňovania prostriedkov na vysporiadanie cenových rozdielov k cenám tepla a teplej úžitkovej vody a návrh zmeny bodu A.4 uznesenia vlády SR č. 446/2002", k čomu bolo prijaté uznesenie vlády SR č. 707/2002.

Vláda Slovenskej republiky ďalej schválila rozdelenie a mechanizmus uvoľňovania prostriedkov Fondu národného majetku SR vyčleneného podľa bodu A.4 uznesenia vlády SR č. 446/2002 v prospech miest a obcí ako náhrady za vybudované plynárenské zariadenia vo výške 4,073 mld. Sk podľa zoznamu uvedeného v prílohe materiálu. Vláda zároveň zmenila bod A.4 uznesenia vlády SR č. 446 z 25. apríla 2002 takto: "s použitím majetku Fondu národného majetku SR v súlade s § 28 ods. 3 písm. b) bod 11 zákona č. 92/1991 Zb. v znení neskorších predpisov vo výške 4,073 mld. Sk v prospech miest a obcí ako náhradu časti nákladov za plynárenské zariadenia podľa zoznamu spracovaného Ministerstvom hospodárstva SR, ktoré sa prednostne použijú na splatenie doterajších záväzkov miest a obcí po lehote splatnosti a na kapitálové výdavky na realizáciu rozvojových programov,". 

Vláda SR taktiež odporučila prezidentovi prezídia FNM SR v zmysle schváleného Postupu uvoľňovania, použitia, evidovania a zúčtovania finančných  prostriedkov                   z privatizácie uvoľniť vyčlenené prostriedky podľa časti B uznesenia č. 707/2002.  

V tejto súvislosti FNM SR poukázal na skutočnosť, že vláda SR uznesením schválila objem finančných prostriedkov na účel náhrady časti nákladov za prevedené plynárenské zariadenia vo výške 4,073 mld. Sk (údaj bol zaokrúhlený), pričom podľa zoznamu miest a obcí obsahujúcom rozpis nárokov miest a obcí, ktorý bol prílohou materiálu prerokovaného a schváleného vládou je to 4 073 203 270.- Sk., čo je rozdiel vo výške 203 270.- Sk. FNM SR zároveň upozornil na prípady, kedy obce požiadali o možnosť použiť finančné prostriedky nielen na splatenie úverov po lehote splatnosti, ale aj na splatenie existujúcich úverov pred termínom ich splatnosti, za čo sa vyjadrilo aj Združenie miest a obcí Slovenska. V súvislosti s týmto požiadal Fond národného majetku SR Ministerstvo hospodárstva SR o predloženie návrhu zmeny uznesenia vlády SR č. 446/2002 a č. 707/2002.   

V čase po zaslaní materiálu (vrátane zoznamu miest a obcí) na rokovanie vlády požiadali niektoré obce o preskúmanie výšky, resp. hodnoty prevedených plynárenských zariadení. Prevažná väčšina, resp. takmer všetky žiadosti obcí boli neakceptované, s tým, že výška prevedených plynárenských zariadení uvedená v zozname je správna podľa výšky, resp. obstarávacej ceny do vlastníctva štátu a správy SPP, š.p. bez náhrady prevedených plynárenských zariadení (zmluvou o bezodplatnom prevode, resp. darovacou zmluvou) po odpočítaní príspevkov štátnych orgánov, štátnych fondov a SPP. 

Vyskytli sa však aj prípady, keď podiel obce nebol uvedený v zozname, alebo bol menší ako v skutočnosti boli prevedené plynárenské zariadenia. K uvedeným rozdielom došlo zo strany SPP z dôvodu veľkého množstva prípadov (cca 1800 položiek - bezodplatné prevody a dary) pri odovzdaných plynárenských zariadeniach poväčšine samostatných plynovodných prípojok alebo napr. dvojnásobným odpočítaním príspevku, resp. kompenzácie SPP, š.p. Bratislava. Bolo zistených 28 takýchto prípadov, pričom výška týchto prostriedkov je 9 674 866.- Sk. Ministerstvo hospodárstva SR si v tejto súvislosti vyžiadalo aj všetky zmluvy týkajúce sa predmetných prevodov, ktoré ako podklady boli následne boli zo strany SPP, a.s. zaslané. 

Zároveň bolo zistené, že v prípade obce Hankovce bol zaznamenaný prevod plynárenských zariadení vo výške 1 164 242.- Sk. V tomto prípade bola stavba zaradená do majetku SPP, š.p. ako združená investícia SPP, š.p. do obcí Hankovce, Kochanovce a Olšavce a zároveň ako vlastná investícia SPP. Plynárenské zariadenia obce Hankovce  boli zaradené do majetku SPP, š.p. vo finančnom objeme 982 000.- Sk a vlastná investícia SPP, š.p. vo výške 1 642 242.- Sk. Ide o ojedinelý prípad, keď pri spracovaní zoznamu bol zo strany SPP, š.p. predmetný finančný objem nesprávne považovaný ako podiel obce. Z tohto dôvodu  podiel obce predstavuje 0.- Sk a výška prevedených plynárenských zariadení  sa znižuje o sumu vo výške 1 642 242.- Sk.

V prílohe materiálu je doplnok zoznamu miest a obcí obsahujúci rozpisy nárokov miest a obcí - doplnenie prehľadu podielov pri plynofikácii. Z obcí v predloženom doplnku ide o nasledovné úpravy:

-	v prípade obce Horná Ves nad Žitavou bola v pôvodnom zozname dvakrát zahrnutá t.j. odpočítaná kompenzácia SPP, š.p.  vo výške 1,3 mil. Sk, pričom správne mala byť odpočítaná len jedenkrát už poskytnutá kompenzácia zo strany SPP, š.p. vo výške 1,3 mil. Sk,

-	v prípadoch 15 miest a obcí (Lučenec, Tomášovce, Mlynica, Nedanovce, Ostratice, Dvorec, Drahovce, Rakovice, Smolenice, Trstín, Giraltovce, Šemša, Chminianska Nová Ves, Ražňany, Medzany) ide o prípady, keď podiel obce bol menší ako v skutočnosti boli prevedené plynárenské zariadenia,

-	v prípadoch 12 obcí (Bacúrov, Dobrá Niva, Dubové, Ďurkovce, Hronská Breznica, Ostrá Lúka, Príbelce, Širakov, Lakšárska Nová Ves, Ostrov, Šarišské Sokolovce, Ondrašovce) ide o prípady, keď podiel obce nebol uvedený v zozname,

-	doplnenie rozdielu vo výške 203 270.- Sk medzi schválenou sumou uzneseniami vlády SR č. 446/2002 a č. 707/2002 vo výške 4,073 mld. Sk a sumou v zozname miest a obcí         vo výške 4 073 203 270 , ktorý bol prílohou materiálu schváleného vládou SR. 

FNM SR môže použiť svoj majetok na tento účel iba v súlade so zákonom č. 92/1991 Zb. o prevode majetku štátu na iné osoby v znení neskorších predpisov a v súlade s uzneseniami vlády č. 446 z 25. apríla 2002 a č. 707 z 26. júna 2002 t.j. vo výške 4,073 mld. Sk a na účely uvedené v uznesení.
 
Preto Ministerstvo hospodárstva v záujme rovnakého prístupu ku všetkým obciam predkladá návrh na doplnenie použitia majetku Fondu národného majetku SR v prospech miest a obcí ako náhrady za vybudované plynárenské zariadenia a rozdelenie týchto prostriedkov. Zároveň navrhuje zmenu bodu A.4. uznesenia vlády SR č. 446 z 25. apríla 2002. Týmto návrhom by sa mali vyriešiť nasledovné otázky týkajúce sa kompenzácie nákladov obcí za prevedené plynárenské zariadenia:

1.	Zmena objemu finančných prostriedkov na účel náhrady časti nákladov za prevedené plynárenské zariadenia z výšky 4,073 mld. Sk na 4 082 878 136.- Sk. Je to zvýšenie o         9 878 136.- Sk, ktoré pozostáva zo zvýšenia o 203 270.- Sk (podľa pôvodného zoznamu) + 9 674 866.- Sk (podľa doplnenia prehľadu podielov obcí pri plynofikácii). Týmto sa vyrieši otázka rozdielnej sumy medzi uznesením vlády SR č. 707/2002 a zoznamom, ktorý bol prílohou materiálu schváleného vládou SR, ako aj otázka kompenzácie obcí, ktoré neboli z uvedených príčin zahrnuté do pôvodného zoznamu.
 
2.	Zmena účelu použitia prostriedkov. Ide o rozšírenie možnosti použitia prostriedkov na splácanie úverov pred termínom lehoty splatnosti uzavretých do 30. 06. 2002. Týmto sa vyrieši možnosť pre obce, aby okrem splácania úverov po lehote splatnosti mohli splatiť aj existujúce úvery pred termínom lehoty splatnosti uzavreté do 30. júna 2002.